ད་ལྟར་རྡོ་རིང་དེ་འཕྲེད་དུ་བཞག་ཡོད་པས་ངོས་གཅིག་ལྷོ་ཕྱོགས་སུ་འཁོར་བ་དང་།ངོས་ཅིག་ཤོས་དེ་བྱང་ཕྱོགས་སུ་འཁོར་བར་བྱས་ཡོད་ཅིང་།ལྷོ་ཕྱོགས་སུ་འཁོར་བའི་ངོས་དེར་བོད་ཡིག་རྐྱང་བ་བྲིས་ཡོད་ཅིང་།དེར་བསྡོམས་པས་ཐིག་ཕྲེང་དོན་དགུ་ཡོད་པ་དང་།དེའི་ནང་དོན་ནི་རབ་བརྟན་རྒྱལ་པོ་ནམ་མཁའི་རིང་བོན་གྱི་འདུ་གནས་ཆེན་པོ་གཡུང་དྲུང་ལྷ་སྟེང་དགོན་རྒྱ་བསྐྱེད་དང་།དེའི་གཡོག་ཏུ་རྒྱལ་རོང་རྒྱལ་ཁག་བཅུ་བོ་བཀོལ་ནས་ཁང་ཚན་བརྒྱ་དང་བཅོ་ལྔ་ལེགས་འགྲུབ་བྱུང་བ་དང་རབ་གནས་མཛད་པ་སོགས་ཀྱི་བརྒྱུད་རིམ་དང་།མི་དབང་ནམ་མཁའ་ཉིད་ཀྱིས་དགེ་བསྙེན་གྱི་སྡོམ་པ་བླངས་ཚུལ་དང་།ཀུན་གྲོལ་གྲགས་པ་དང་རབ་བརྟན་རྒྱལ་པོའི་བར་དུ་མཆོད་ཡོན་གྱི་འབྲེལ་བ་བཙུགས་ཏེ་ཁོང་གིས་རྒྱལ་རོང་རྒྱལ་ཁག་སོ་སོའི་ཁྲོད་གོ་གནས་ཆེན་པོ་ཟིན་པ་སོགས་ཀྱི་ལོ་རྒྱུས་རྡོ་རིང་གི་ཤར་ནས་ནུབ་ཏུ་རིམ་བཞིན་བརྐོས་ཡོད་ཅིང་།ངོས་འདིའི་མཐའ་བཞིར་གཡུ་འབྲུག་དང་པདྨ་ལྟ་བུའི་རྒྱན་རིས་མེད།